ალონა (კვიპროსი)

ალონა — სოფელი კვიპროსში, ნიქოზიის რაიონში. იგი მდებარეობს 1200 მეტრის სიმაღლეზე, ტროოდოსის მწვერვალების ჩრდილოეთ მხარეს, მადარისა და პაპუცას მთის ქედებს შორის.

ისტორია
ალონას და პიტსილიას მხარის მიმდებარე სოფლების (მაგალითად, პლატანისტასას) მოსახლეობა ტრადიციულად ბერძნულენოვანი და ქრისტიანი იყო. მუსლიმი თურქები ამ მხარეში 1572-დან 1964 წლამდე პერიოდში არ ცხოვრობდნენ, თუმცა ბევრი თურქი აქ შვებულებას ატარებდა. კათოლიკური და ვენეციური ბატონობის პერიოდებში, კვიპროსის ეკლესია გაუქმებული იყო.

ბუნება და სოფლის სილამაზე
სოფელი მდებარეობს თხილის უნიკალურ მწვანე ხეობაში. სიმწვანეში ჩაფლული ალონა, რომელიც სავსეა ყველანაირი ხეხილის ბაღებითა და თხილის ხეების ფართო მასივებით, ერთ-ერთი ყველაზე ლამაზი სოფელია. წლის შვიდი თვის განმავლობაში აქ შეხვდებით ყველანაირ სურნელოვან ხილს, დაწყებული მაისის ალუბლით, დამთავრებული ნოემბრის გვიან ყურძნამდე.

სოფელში ყველა სეზონი მკვეთრად არის გამოხატული. ზამთარში თეთრი თოვლის საფარია, გაზაფხული სურნელოვანია ნუშისა და ხეხილის ყვავილობის გამო, ზაფხული მწვანე და გრილია, ხოლო შემოდგომა ოქროსფერი ფოთლებით იწონებს თავს.

ცენტრალური ქუჩები მოკირწყლულია და მეტწილად დაფარულია ხშირი ვაზის ხეივნებით, რაც მას ნაკლებად ამსგავსებს ხმელთაშუა ზღვის მთიან სოფელს. ის უფრო მეტად წვიმიან ტყეში გამავალ გზას მოგაგონებთ. იგივე შეგრძნება, ოღონდ უფრო მკვეთრად გამოხატული, გეუფლებათ თხილის ხეების ქვეშ მიმავალ ბილიკებზე გავლისას, რომლებიც ყველა მცირე თუ დიდ ხეობას კვეთენ. ბუნების შემსწავლელი ბილიკი „პიტერ ვანეზისი“ გადის თხილის ხეების ქვეშ და ყოველწლიურად ასობით ვიზიტორს მასპინძლობს.

ძველი უბნების ტრადიციულ ქვის სახლებს, მთის ქვით მოკირწყლულ აღმართებიან ქუჩებთან ერთად, ადამიანი სხვა, ნოსტალგიურ დროში გადაჰყავს. აქ შემორჩენილია ხალხური ხელოსნის ნამუშევრების ნაშთები, რომელმაც წარუშლელი კვალი დატოვა სოფელში.

ეკლესიები
ალუბლისა და სხვა ხეებით გარშემორტყმული სოფლის ეკლესია აშენდა 1835 წელს, წინა ეკლესიის ნანგრევებზე, რომელიც ოდესღაც მონასტერს წარმოადგენდა და ხანძრის შედეგად განადგურდა. ხატებს შორის არის სოფლის მფარველი წმინდა გიორგის ხატიც, რომელიც კრეტელი ცნობილი მხატვრის, კორნაროსის ნამუშევარია. ძველია ღვთისმშობლის „მკვებავის“ სასწაულმოქმედი ხატი, მისი დიდებთ ცნობილია არა მხოლოდ ამ რეგიონში, არამედ მთელ კვიპროსში და რამდენიმე წლის წინათაც კი, კუნძულის ყველა კუთხიდან ქალები მის მადლს აფარებდნენ თავს, რათა შვილების გამოსაკვებად რძე ჰქონოდათ. 1998 წელს, ალონას წმინდა გიორგის ეკლესიის საგანძურის გამოფენის ფარგლებში, მოხდა ხატების აღმოჩენა და ვერცხლის პერანგის ქვეშ აღმოჩნდა წმინდა გიორგის იშვიათი გამოსახულება, რომელიც სვიმონ პროტოიერეის ერთადერთი ცნობილი ნამუშევარია.

პანაგია კარდაკიოტისას უძველესი ეკლესია აღადგინეს 1987 წელს მომხდარი დამანგრეველი ხანძრის შემდეგ. მას დაუბრუნდა პირვანდელი სახე, რომელიც 1960-იანი წლების რენოვაციამდე ჰქონდა. სამლოცველოში შემორჩენილია მხოლოდ ქრისტეს უძველესი გამოსახულება.

რამდენიმე წლის წინ, წმინდა ნიკოლოზის ძველი ეკლესიის ნანგრევებზე ადგილობრივი მოსახლეობის სიყვარულით ხელახლა აშენდა წმინდა ნიკოლოზ სიმფილუსის (. ) სამლოცველო, რომელიც მდებარეობს სოფელ კატო-მონიდან 3 კმ-ში. მისი კურთხევა მოხდა 2008 წელს.

კულტურა
ალონა ყოველწლიურად, 15 აგვისტოს, მასპინძლობს ფესტივალს ღვთისმშობლის მიძინების დღესასწაულის აღსანიშნავად. ეს ღონისძიება მოიცავს ტრადიციულ კვიპროსულ მუსიკასა და საკვებს. აქ არის ორი ძალიან ძველი ეკლესია, რომელთაგან მთავარია წმინდა გიორგის ეკლესია, სადაც დაცულია წმინდანის გამორჩეული ხატი. სოფელს აქვს ბიბლიოთეკა და კოოპერატივი. კვიპროსელ თანამედროვე მხატვარ ტელემაქოს კანთოსს სოფელში ჰქონდა სახლი და მისი მრავალი ზეთის ტილო ასახავს მიმდებარე მთის პეიზაჟებს.